b'\n_START_ARTICLE_\nKaliningrado sritis\n_START_SECTION_\nGyventojai\n_START_PARAGRAPH_\n2002\xc2\xa0m. gyventoj\xc5\xb3 sura\xc5\xa1ymo duomenimis, Kaliningrado srityje gyveno 955,2 t\xc5\xabkst. gyventoj\xc5\xb3. I\xc5\xa1 j\xc5\xb3 741,8 t\xc5\xabkst. gyvena miestuose, 213,4 t\xc5\xabkst.\xc2\xa0\xe2\x80\x93 kaime. Kaliningrado mieste gyvena beveik pus\xc4\x97 srities gyventoj\xc5\xb3\xc2\xa0\xe2\x80\x93 430,3 t\xc5\xabkst. \xc5\xbemoni\xc5\xb3.\n_START_SECTION_\nAdministracinis teritorinis suskirstymas\n_START_PARAGRAPH_\nPo 2007\xc2\xa0m. administracin\xc4\x97s reformos Kaliningrado srityje yra 22 municipaliniai dariniai: 15 municipalini\xc5\xb3 rajon\xc5\xb3, dar skirstom\xc5\xb3 \xc4\xaf savivald\xc5\xbeias miesto ar kaimo gyvenvietes, 6 miesto apygardos ir Kaliningrado miestas.\n_START_SECTION_\nEkonomika ir transportas\n_START_PARAGRAPH_\nKaliningrado srityje i\xc5\xa1vystyta transporto (vagon\xc5\xb3 gamykla) ir k\xc4\x97limo \xc4\xafrengini\xc5\xb3 (gamykla \xe2\x80\x9eBaltkran\xe2\x80\x9c) ma\xc5\xa1in\xc5\xb3 gamyba, laiv\xc5\xb3 statyba ir remontas (Kaliningrade ir Sovetske). Taip pat automobili\xc5\xb3 surinkimas, televizori\xc5\xb3 gamyba, statybini\xc5\xb3 med\xc5\xbeiag\xc5\xb3 gamyba (Kaliningrado gel\xc5\xbebetonio kontrukcij\xc5\xb3 gamykla). I\xc5\xa1vystyta maisto pramon\xc4\x97._NEWLINE_Kaliningrado srityje yra did\xc5\xbeiausios gintaro atsargos (daugiau nei 90\xc2\xa0%). Gintaras kasamas Jantarno gyvenviet\xc4\x97s apylink\xc4\x97se, ten pat gintaro kombinate gintaras apdirbamas. Kaliningrado srityje taip pat i\xc5\xa1gaunama nafta._NEWLINE_I\xc5\xa1vystyta \xc5\xbevejyba, dideli \xc5\xbevejybiniai uostai yra Kaliningrade ir Pionerske, ma\xc5\xbeesni\xc2\xa0\xe2\x80\x93 Ryba\xc4\x8dyje ir Svetle._NEWLINE_Kaliningrade, Pionerske ir Baltijske yra dideli prekybiniai uostai, \xc4\x8cerniachovske ir Sovietske\xc2\xa0\xe2\x80\x93 upi\xc5\xb3 uostai. Kaliningrado uost\xc4\x85 ir Sankt Peterburg\xc4\x85 jungia kelt\xc5\xb3 linija._NEWLINE_Kalinigrade yra tarptautinis aerouostas._NEWLINE_Kaliningradas gele\xc5\xbeinkeliu susij\xc4\x99s ne tik su pagrindiniais Rusijos miestais Maskva (traukinys \xe2\x80\x9eJantar\xe2\x80\x9c) ir Sankt Peterburgu, bet ir su Gdyne Lenkijoje ir Berlynu Vokietijoje.\n_START_SECTION_\nLietuvos ir Kaliningrado srities santykiai\n_START_PARAGRAPH_\nLietuvos ir Rusijos Federacijos Kaliningrado srities santykius apibr\xc4\x97\xc5\xbeia 1991\xc2\xa0m. pasira\xc5\xa1ytas Susitarimas d\xc4\x97l bendradarbiavimo ekonomin\xc4\x97je ir socialin\xc4\x97je\xc2\xa0\xe2\x80\x93 kult\xc5\xabrin\xc4\x97je Kaliningrado srities raidoje._NEWLINE_Veikia Lietuvos ir Kaliningrado srities ilgalaikio bendradarbiavimo taryba._NEWLINE_Iki 2002\xc2\xa0m. pagrindinis klausimas, susij\xc4\x99s su Kaliningrado sritimi, buvo tranzito problematika.'